स्वास्थ्य एवं परिवार कल्याण मंत्रालय
केन्द्रीय स्वास्थ्य एवं परिवार कल्याण राज्य मंत्री डॉ. भारती प्रवीण पवार की उपस्थिति में केन्द्रीय स्वास्थ्य मंत्री डॉ. मनसुख मांडविया ने कर्नाटक के मैसूर और महाराष्ट्र के चन्द्रपुर में सीजीएचएस वेलनेस केन्द्रों का उद्घाटन किया
यह हमारी सरकार की ज़िम्मेदारी है कि हम अपने सरकारी कर्मचारियों और सेवानिवृत्त अधिकारियों के लिए गुणवत्तापूर्ण स्वास्थ्य सेवाएं और कल्याणकारी व्यवस्था प्रदान करें: डॉ. मनसुख मंडाविया
"केंद्र सरकार न केवल एचडब्ल्यूसी खोलकर बल्कि अधिक मेडिकल कॉलेजों के माध्यम से बढ़े हुए चिकित्सा पेशेवरों और उनके प्रशिक्षण को सुनिश्चित करके 'टोकन टू टोटल' दृष्टिकोण का पालन कर रही है"
सीजीएचएस पेंशनभोगियों को मजबूत कवरेज प्रदान करेगा और इन केंद्रों में नए नवाचार और व्यवस्थाएं शामिल हैं: डॉ. भारती प्रवीण पवार
केंद्रीय स्वास्थ्य और परिवार कल्याण मंत्री डॉ मनसुख मंडाविया ने आज केंद्रीय स्वास्थ्य और परिवार कल्याण राज्य मंत्री डॉ भारती प्रवीण पवार की उपस्थिति में कर्नाटक के मैसूर और महाराष्ट्र के चंद्रपुर में सीजीएचएस स्वास्थ्य एवं कल्याण केंद्रों  का डिजिटल उद्घाटन किया ।
कार्यक्रम में अपनी खुशी व्यक्त करते हुए डॉ मंडाविया ने कहा कि दो सीजीएचएस स्वास्थ्य एवं कल्याण केंद्र  कर्नाटक और महाराष्ट्र के लोगों को अच्छी चिकित्सा सुविधाएं प्रदान करने में महत्वपूर्ण भूमिका निभाएंगे । मैसूर और चंद्रपुर में सीजीएचएस स्वास्थ्य एवं कल्याण केंद्र  खोलने पर लाभार्थियों को बधाई देते हुए उन्होंने कहा कि "यह हमारी सरकार की जिम्मेदारी है कि हम अपने सरकारी कर्मचारियों और सेवानिवृत्त अधिकारियों के लिए गुणवत्तापूर्ण स्वास्थ्य सेवाएं और कल्याणकारी व्यवस्थाएं प्रदान करें ।"
केंद्रीय स्वास्थ्य मंत्री ने कहा कि ये केंद्र चिकित्सा सेवाएं प्राप्त करने की प्रक्रिया को आसान बनाने में मदद करेंगे । उन्होंने इस बात पर प्रकाश डाला कि सीजीएचएस केंद्रों की संख्या 2014 में 25 से बढ़कर आज 77 हो गई है ।
उन्होंने आगे कहा कि "केंद्र सरकार न केवल एचडब्ल्यूसी खोलकर, बल्कि अधिक मेडिकल कॉलेजों के माध्यम से बढ़े हुए चिकित्सा पेशेवरों और उनके प्रशिक्षण को सुनिश्चित करके 'टोकन टू टोटल' दृष्टिकोण का पालन कर रही है ।" उन्होंने आगे कहा कि "देश के दूर-दराज के हिस्सों तक पहुंचने के लिए, टेलीकंसल्टेशन और एबीडीएम जैसे डिजिटल कदम उठाए गए हैं । जनऔषधि केंद्र स्थापित किए गए हैं और आयुष्मान भारत योजना शुरू की गई है । केंद्र सरकार विभिन्न सुधार कर रही है ताकि 'सभी के लिए स्वास्थ्य' सुनिश्चित किया जा सके ।"
डॉ भारती प्रवीण पवार ने कहा कि "सीजीएचएस पेंशनभोगियों को मजबूत कवरेज देगा और इन केंद्रों में नए नवाचारों और प्रथाओं को शामिल किया जाएगा ।" उन्होंने इस बात पर प्रकाश डाला कि सरकार ने सीजीएचएस के तहत स्वास्थ्य सुविधाओं में सुधार के लिए कई उपाय किए हैं । उन्होंने कहा, "केंद्र सरकार ने देश के प्रत्येक नागरिक के कल्याण के लिए पीएमजेएवाई, पीएम एबीएचआईएम, एचडब्ल्यूसी जैसी कुछ महत्वाकांक्षी पहल शुरू की हैं । हमें उम्मीद है कि कर्नाटक की सांस्कृतिक राजधानी मैसूर और काले सोने के शहर चंद्रपुर में आज खोले गए ये
स्वास्थ्य एवं कल्याण केंद्र  इसे सुनिश्चित करेंगे ।"
उन्होंने यह भी कहा कि मैसूर में नया सीजीएचएस केंद्र न केवल इस क्षेत्र में रहने वाले सेवारत और सेवानिवृत्त केंद्र सरकार के कर्मचारियों को बल्कि कूर्ग, मांड्या, चामराजनगर, हसन, श्रीरंगा पटना के पड़ोसी क्षेत्रों में भी स्वास्थ्य सेवाएं प्रदान करेगा और नंजनगुडु जैसे आसपास के क्षेत्रों में पेंशनभोगियों की कठिनाई को कम करेगा ।
केंद्रीय स्वास्थ्य सचिव श्री राजेश भूषण, सीजीएचएस के अपर सचिव श्री आलोक सक्सेना तथा मंत्रालय के अन्य वरिष्ठ अधिकारी भी इस अवसर पर उपस्थित थे ।